ମୁମ୍ବାଇଃ ଏକନାଥ ସିନ୍ଦେ ଏବଂ ଉଦ୍ଧବ ଠାକରେଙ୍କ ମଧ୍ୟରେ ଦଳ ଉପରେ ଅଧିକାର ଲଢେଇ ଜାରି ରହିଛି। ମୁଖ୍ୟମନ୍ତ୍ରୀ ଏକନାଥ ସିନ୍ଦେ ଆଜି କହିଛନ୍ତି ଯେ, ନିର୍ବାଚନ ଆୟୋଗ ଏ ବାବଦରେ ଆମକୁ ଏକ ଚିଠି ଲେଖିଛନ୍ତି ଏବଂ ଆମେ ନିର୍ବାଚନ ଆୟୋଗଙ୍କ ନିକଟରେ ଉପସ୍ଥାପନ କରିବୁ। ଆମେ ପ୍ରକୃତ ଶିବସେନା। ଆମ ସହିତ ୫୦ ଜଣ ବିଧାୟକ ଏବଂ ଲୋକସଭାରେ ଦଳର ଦୁଇ ତୃତୀୟାଂଶ ସାଂସଦ ଅଛନ୍ତି।
ନିର୍ବାଚନ ଆୟୋଗ ଉଭୟ ଉଦ୍ଧବ ଠାକରେ ଏବଂ ଏକନାଥ ସିନ୍ଦେଙ୍କୁ ଶିବସେନାରେ ସଂଖ୍ୟାଗରିଷ୍ଠତା ପାଇଁ ପର୍ଯ୍ୟାପ୍ତ ସଦସ୍ୟ ଥିବା ପ୍ରମାଣ କରିବାକୁ ଡକ୍ୟୁମେଣ୍ଟାରୀ ପ୍ରମାଣ ପ୍ରସ୍ତୁତ କରିବାକୁ କହିଛନ୍ତି। ବର୍ତ୍ତମାନ ଉଭୟ ଦଳକୁ ଅଗଷ୍ଟ ୮ ତାରିଖରେ ଉତ୍ତର ଦେବାକୁ ପଡିବ। ଶିବସେନାର ସିନ୍ଦେ ଦଳ ନିର୍ବାଚନ ଆୟୋଗଙ୍କୁ ଚିଠି ଲେଖି ଦଳର 'ଧନୁ-ତୀର' ନିର୍ବାଚନ ପ୍ରତୀକ ଦେବାକୁ କହିଥିଲେ। ଏଥିପାଇଁ ଲୋକସଭା ଏବଂ ମହାରାଷ୍ଟ୍ର ବିଧାନସଭାରେ ମିଳିଥିବା ସ୍ୱୀକୃତି ବିଷୟରେ ସିନ୍ଦେ ଦଳ ଦର୍ଶାଇଛନ୍ତି।
ବାସ୍ତବରେ, ଦଳରୁ ବିଦ୍ରୋହ କରି ବିଜେପି ସହ ସରକାର ଗଠନ କରିବା ପରେ ଶିନ୍ଦ ଗୋଷ୍ଠୀ ଶିବସେନା ଉପରେ ଦାବି କରିବା ଆରମ୍ଭ କରିଥିଲେ। ଅନ୍ୟପକ୍ଷରେ, ଉଦ୍ଧବ ଠାକରେ ଏବଂ ତାଙ୍କ ସହଯୋଗୀମାନେ ଏହାକୁ ପ୍ରତ୍ୟାଖ୍ୟାନ କରିଆସୁଛନ୍ତି। ଏହି ପ୍ରସଙ୍ଗରେ ସିନ୍ଦେ ଦଳ ନିର୍ବାଚନ ଆୟୋଗଙ୍କ ନିକଟକୁ ଯାଇଥିଲେ।
ଏଥି ସହିତ ଦଳର ଲୋକସଭାରେ ଉପସ୍ଥିତ ୧୯ ଜଣ ସାଂସଦଙ୍କ ମଧ୍ୟରୁ ୧୨ ଜଣ ସିନ୍ଦେ ଦଳକୁ ସମର୍ଥନ କରିଛନ୍ତି। ସେ ଗୃହର ନେତା ବିନାୟକ ରାଉତଙ୍କ ଉପରେ ଅବିବିଶ୍ୱାସ ପ୍ରକାଶ କରି ରାହୁଲ ଶେୱାଲେଙ୍କୁ ତାଙ୍କର ନେତା ବୋଲି ଘୋଷଣା କରିଥିଲେ। ଲୋକସଭାରେ ବାଚସ୍ପତି ତାଙ୍କୁ ଏକ ପୃଥକ ଦଳର ମାନ୍ୟତା ମଧ୍ୟ ଦେଇଛନ୍ତି। ତାଙ୍କର ନୂତନ ପାର୍ଟି ହ୍ବିପ ମୁଖ୍ୟ ମଧ୍ୟ ନିଯୁକ୍ତ ହେବାକୁ ଯାଉଛନ୍ତି। ଏହାର ଅର୍ଥ ହେଉଛି ଶିବସେନାର ନେତୃତ୍ବ ଠାକରେ ପରିବାର ହାତରୁ ଖସି ଯାଇପାରେ। କାରଣ ଦଳର ନାମ ଏବଂ ଚିହ୍ନ ସିନ୍ଦେ ଦଳକୁ ଯାଇପାରେ।
ଆସନ୍ତୁ ଜାଣିବା ଯେ ଗତ ମାସରେ ମହାରାଷ୍ଟ୍ରରେ ରାଜନୈତିକ ସଙ୍କଟ ମଧ୍ୟରେ ଏକନାଥ ସିନ୍ଦେ ଏବଂ ତାଙ୍କ ସହଯୋଗୀମାନେ ଉଦ୍ଧବ ଠାକରେ ସରକାରଙ୍କଠାରୁ ଅଲଗା ହୋଇ ବିଜେପି ସହ ମିଳିତ ଭାବରେ ସରକାର ଗଠନ କରିଥିଲେ।
ପୁଣି ଶିବସେନାକୁ ଲାଗିପାରେ ବଡ଼ ଝଟକା, ବିଧାୟକଙ୍କ ପରେ ବିଦ୍ରୋହ କରିବେ ୧୪ ସାଂସଦ!
ମୁମ୍ବାଇଃ ଏକନାଥ ସିନ୍ଦେଙ୍କ ବିଦ୍ରୋହ ଏବଂ ଉଦ୍ଧବ ଠାକରେଙ୍କ ଇସ୍ତଫା ପରେ ଶିବସେନା ବର୍ତ୍ତମାନ ଏକ ରାଜନୈତିକ ଦୋଛକିରେ ଅଛି। ଏହି ସମୟରେ ଦଳ ପୁଣିଥରେ ଏକ ବଡ଼ ଅସୁବିଧାର ସମ୍ମୁଖୀନ ହୋଇପାରେ। ଶିବସେନାର ସଂସଦୀୟ ଦଳରେ ସମାନ୍ତରାଳ ବିଦ୍ରୋହ ହେବ ବୋଲି ବିଜେପିର ଜଣେ ବରିଷ୍ଠ ନେତା ଦାବି କରିଛନ୍ତି। ସେ କହିଛନ୍ତି ଯେ, ଏଥିପାଇଁ ରାଷ୍ଟ୍ରପତି ଭୋଟ୍ ପାଇଁ ଅପେକ୍ଷା କରନ୍ତୁ, ସୂତ୍ର ଅନୁଯାୟୀ ଅତି କମରେ ୧୪ ଜଣ ସାଂସଦ ଶିବସେନା ବିରୁଦ୍ଧରେ ବିଦ୍ରୋହ କରିପାରନ୍ତି।
ଶିବସେନା ସାଂସଦ ତଥା ମୁଖ୍ୟମନ୍ତ୍ରୀ ଏକନାଥ ସିନ୍ଦେଙ୍କ ପୁଅ ଶ୍ରୀକାନ୍ତ ସିନ୍ଦେ ଏବଂ ଅନ୍ୟ କିଛି ସାଂସଦ ଶିବସେନାରେ ବିଦ୍ରୋହ କରିପାରନ୍ତି। ଶ୍ରୀକାନ୍ତ ସିନ୍ଦେ ନିଜ ପିତାଙ୍କ ଦଳ ସହିତ ଶିବସେନାଠାରୁ ଅଲଗା ହୋଇସାରିଛନ୍ତି। ବିଜେପିର ଜଣେ ବରିଷ୍ଠ ନେତା ଗଣମାଧ୍ୟମକୁ କହିଛନ୍ତି ଯେ, ରାଷ୍ଟ୍ରପତି ନିର୍ବାଚନ ଦିନ ଅତି କମରେ ୧୪ ଜଣ ସାଂସଦ ଏନଡିଏ ପ୍ରାର୍ଥୀ ଦ୍ରୌପଦୀ ମୁର୍ମୁଙ୍କୁ ଭୋଟ୍ ଦେଇପାରନ୍ତି। ଏହା ସହିତ ଏହି ସାଂସଦମାନେ ମଧ୍ୟ ଶିବସେନାଠାରୁ ଅଲଗା ହେବା ବିଷୟରେ ଘୋଷଣା କରିପାରନ୍ତି। ବର୍ତ୍ତମାନ ଶିବସେନାରେ ଲୋକସଭାରେ ୧୯ ଜଣ ଏବଂ ରାଜ୍ୟସଭାରେ ୩ ଜଣ ସଦସ୍ୟ ଅଛନ୍ତି। ବିଶ୍ୱାସ କରାଯାଏ ଯେ, ଶିବସେନା ବିଧାୟକଙ୍କ ବିଦ୍ରୋହ ପରେ ବିଭାଜନର ପ୍ରଭାବ ଲୋକସଭାରେ ଦେଖାଯିବ। ଅତି କମରେ ୧୪ ଜଣ ସାଂସଦ ଶିବସେନା ବିରୁଦ୍ଧରେ ବିଦ୍ରୋହ କରିପାରନ୍ତି।
କଲ୍ୟାଣର ଶିବସେନା ସାଂସଦ ତାଙ୍କ ପିତାଙ୍କ ସହ ଖୋଲାଖୋଲି ଭାବେ ଅଛନ୍ତି, ଏହା ବ୍ୟତୀତ ୟବତମାଲ ସାଂସଦ ଭବନା ଗୱଲି ମଧ୍ୟ ବିଦ୍ରୋହୀ ବିଧାୟକଙ୍କ ସମର୍ଥନରେ ଚିଠି ଲେଖିଛନ୍ତି। ତତ୍କାଳୀନ ମୁଖ୍ୟମନ୍ତ୍ରୀ ଉଦ୍ଧବ ଠାକରେଙ୍କ ସହ କଥା ହୋଇଥିଲେ। ଥାନେର ସାଂସଦ ରାଜନ ବିଚାରେ ବର୍ତ୍ତମାନ ସିନ୍ଦେଙ୍କ ସହ ନଜର ଆସିଛନ୍ତି, କିନ୍ତୁ ଶିବସେନା ସଂସଦୀୟ ଦଳରେ ଖୁବ୍ ଶୀଘ୍ର ଏକ ବଡ଼ ବିଦ୍ରୋହ ହେବାକୁ ଯାଉଛି ବୋଲି ବିଜେପି ସୂତ୍ରରୁ ପ୍ରକାଶ।
ନୂଆଦିଲ୍ଲୀଃ ଭାରତ ନିର୍ବାଚନ କମିଶନ ବିଧାନସଭା ଏବଂ ଲୋକସଭା ନିର୍ବାଚନ ଲଢିବାକୁ ଥିବା ପ୍ରାର୍ଥୀଙ୍କ ପାଇଁ ନୂଆ ନିୟମ ଲାଗୁ କରିଛନ୍ତି। ତାହା ହେଲା, ଏଣିକି ସେମାନେ ନିର୍ବାଚନ ପ୍ରଚାର ଖର୍ଚ୍ଚକୁ ବୃଦ୍ଧି କରିପାରିବେ। ପୂର୍ବରୁ ଯେତିକି ଖର୍ଚ୍ଚ କରୁଥିଲେ ନିର୍ବାଚନ କମିଶନ ସେଥିରେ ପ୍ରାୟ 20 ଲକ୍ଷ ଟଙ୍କା ପର୍ଯ୍ୟନ୍ତ ବୃଦ୍ଧି କରିଛନ୍ତି।
ନୂଆ ନିୟମ ଅନୁସାରେ ଏଣିକି ବିଧାୟକ ପ୍ରାର୍ଥୀମାନେ ପ୍ରଚାର ପାଇଁ 40 ଲକ୍ଷ ଟଙ୍କା ଖର୍ଚ୍ଚ କରିପାରିବେ। ପୂର୍ବରୁ ଏହି ପରିମାଣ 28 ଲକ୍ଷ ଥିଲା। ସେହିପରି ସାଂସଦ ପ୍ରାର୍ଥୀମାନେ ନିର୍ବାଚନ ପ୍ରଚାର ପାଇଁ 95 ଲକ୍ଷ ଟଙ୍କା ଖର୍ଚ୍ଚ କରିପାରିବେ। ପୂର୍ବରୁ ଏହି ପରିମାଣ 54 ଲକ୍ଷ ଟଙ୍କା ଥିଲା। ବର୍ତ୍ତମାନ ପରିସ୍ଥିତିକୁ ଦେଖି ନିର୍ବାଚନ କମିଶନର ଏପରି ନିଷ୍ପତି ନେଇଛନ୍ତି।
ଏହି ଖର୍ଚ୍ଚ ମୂଲ୍ୟ ନିର୍ଦ୍ଧାରଣ ପାଇଁ କମିଶନର ଏକ କମିଟ ଗଠନ କରିଥିଲେ। ଏହି କମିଟ ବିଭିନ୍ନ ବର୍ଗର ଲୋକ ତଥା ବିଶେଷଜ୍ଞଙ୍କ ପରାମର୍ଶ ନେଇଥିଲେ। ସେହିପରି ବିଭିନ୍ନ ରାଜନୈତିକ ଦଳର ପ୍ରତିନିଧିମାନଙ୍କ ସହିତ ମଧ୍ୟ ଆଲୋଚନା କରିଥିଲେ। ସେହି ଆଲୋଚନାକୁ ବିଚାରକୁ ନେଇ କମିଶନର ଏହି ଖର୍ଚ୍ଚ ପରିମାଣ ବୃଦ୍ଧି କରିଛନ୍ତି।
ତେବେ ଏଥିରେ କେତେକ ଛୋଟଛୋଟ ରାଜ୍ୟ ତଥା କେନ୍ଦ୍ର ଶାସିତ ଅଞ୍ଚଳ ପାଇଁ ଅଲଗା ଖର୍ଚ୍ଚ ଧାର୍ଯ୍ୟ କରିଛନ୍ତି। ଗୋଆ, ସିକିମି, ମଣିପୁର,ପୁଡୁଚେରୀ ପରି ଅଞ୍ଚଳଗୁଡିକ ପାଇଁ ନିର୍ବାଚନ ଖର୍ଚ୍ଚ ଭିନ୍ନ କରାଯାଇଛି। ଏଥିରେ ସାଂସଦ ପ୍ରାର୍ଥୀଙ୍କ ପାଇଁ 54 ଲକ୍ଷ ଟଙ୍କାରୁ 75 ଲକ୍ଷ ଟଙ୍କାକୁ ବୃଦ୍ଧି କରାଯାଇଛି। ସେହିପରି ବିଧାୟକ ପ୍ରାର୍ଥୀଙ୍କ ପାଇଁ 20 ଲକ୍ଷ ଟଙ୍କାରୁ 28 ଲକ୍ଷ ଟଙ୍କାକୁ ବୃଦ୍ଧି କରାଯାଇଛି।
ପୂର୍ବୁ 2014 ମସିହାରେ କମିଶନର ଏହି ଖର୍ଚ୍ଚ ପରିମାଣ ବୃଦ୍ଧି କରିଥିଲେ। ଏହାପରେ 2020 ମସିହାରେ ଏଥିରେ ଆଉ 10 ପ୍ରତିଶତ ବୃଦ୍ଧି କରାଯାଇଥିଲା। ଏହି ଖର୍ଚ୍ଚ ପରିମାଣ ଆଜି ପର୍ଯ୍ୟନ୍ତ ଲାଗୁ ହୋଇ ଆସୁଥିଲା ବେଳେ ଏବେ 2022ରେ ପୁଣି ବୃଦ୍ଧି କରିଛନ୍ତି। ବର୍ତ୍ତମାନ ଯେଉଁ ପାଞ୍ଚୋଟି ରାଜ୍ୟରେ ବିଧାନସଭା ନିର୍ବାଚନ ହେବାକୁ ଯାଉଛି ସେଠାରେ ଏହି ବର୍ଦ୍ଧିତ ଖର୍ଚ୍ଚ ପରିମାଣ ଲାଗୁ କରାଯିବ।
ନୂଆଦିଲ୍ଲୀ, ଆସନ୍ତା ମୌସୁମୀ ଅଧିବେସନ ପାଇଁ ତାରିଖ ଘୋଷଣା ହୋଇଛି। ସେହି ଅନୁସାରେ ଜୁଲାଇ 19 ତାରିଖରୁ ଆରମ୍ଭ ହେବ ମୌସୁମୀ ଅଧିବେସନ। ଏହି ଅଧିବେସନ ଅଗଷ୍ଟ 13 ତାରିଖ ପର୍ଯ୍ୟନ୍ତ ଚାଲିବ। ଏହି ସମୟରେ ମୋଟ 19ଟି କାର୍ଯ୍ୟ ଦିବସ ରହିଛି।
ଏଥରର ମୌସୁମୀ ଅଧିବେସନ ଅନେକ କ୍ଷେତ୍ରରେ ଗୁରୁତ୍ବ ବହନ କରିବ। ପ୍ରଥମ କଥା ହେଲା ଏଥର ଅଧିବେସନଟି ନୂଆ ମନ୍ତ୍ରୀମଣ୍ଡଳକୁ ନେଇ ବସିବ। ପ୍ରଥମ ଥର ପାଇଁ ନୂଆ ମନ୍ତ୍ରୀମାନେ ସେମାନଙ୍କ ବିଭାଗର ତଥ୍ୟ ଉପସ୍ଥାପନା କରିବେ।
ସେହିପରି କରୋନା ନେଇ ଏଥର ଗୃହ ସରଗରମ ହୋଇପାରେ, ଅନ୍ୟପକ୍ଷରେ ପଶ୍ଚିମବଂଗ ନିର୍ବାଚନ ପରବର୍ତ୍ତି ହିଂସା ଏବଂ ପ୍ରଶାସନିକ ଅଦଳବଦଳକୁ ନେଇ ମଧ୍ୟ ତୁମ୍ବି ତୋଫାନ ହେବାର ସମ୍ଭାବନା ରହିଛି।
କଲିକତାଃ ପଶ୍ଚିମବଙ୍ଗ ବିଧାନସଭା ନିର୍ବାଚନ ଲାଗି ସାଂସଦ ସ୍ବପନ ଦାସଗୁପ୍ତାଙ୍କୁ ଭାରତୀୟ ଜନତା ପାର୍ଟି ପ୍ରାର୍ଥୀ ଘୋଷଣା କରିଛି। ଏହାକୁ ନେଇ ଟିଏମସି ସମାଲୋଚନା କରିଛି। ଯାହାଫଳରେ ସ୍ବପନ ଦାସଗୁପ୍ତା ରାଜ୍ୟସଭା ସାଂସଦ ପଦବୀରୁ ଇସ୍ତଫା ଦେଇଛନ୍ତି।
ଉଲ୍ଲେଖ ଯୋଗ୍ୟ ଯେ, ବିଜେପିରୁ ବିଧାନସଭା ପାଇଁ ପ୍ରାର୍ଥୀ ହୋଇଥିବା ସ୍ବପନ ଦାସଗୁପ୍ତା ରାଜ୍ୟସଭାର ସାଂସଦ ଭାବେ କାର୍ଯ୍ୟ କରୁଥିଲେ। ରାଜ୍ୟସଭାର ମନୋନୀତ ସାଂସଦ ହୋଇଥିବାରୁ ନିୟମ ମୁତାବକ ସେ କୌଣସି ଦଳୀୟ ଟିକେଟରୁ ନିର୍ବାଚନ ଲଢି ପାରିବେ ନାହିଁ। ତେଣୁ ଏନେଇ ଟିଏମସି ପକ୍ଷରୁ ବିରୋଧ କରାଯାଇଥିଲା।
ତେବେ ଆଜି ସ୍ବପନ ଇସ୍ତଫା ପତ୍ର ଉପ-ରାଷ୍ଟ୍ରପତି ଭେଙ୍କେୟା ନାୟଡୁଙ୍କୁ ପ୍ରଦାନ କରିଛନ୍ତି। ଯାହା ଫଳରେ ନିର୍ବାଚନ ଲଢିବା ପାଇଁ ଏବେ ସ୍ବପନ ଦାସଗୁପ୍ତାଙ୍କ ରାସ୍ତା ସଫା ହୋଇଛି। ପଶ୍ଚିମବଙ୍ଗ ରାଜନୀତିରେ ବଡ ଚେହେରା ଭାବେ ସ୍ବପନ ଦାସଗୁପ୍ତାଙ୍କୁ ହୁଗୁଳି ଜିଲ୍ଲାର ତାରକେଶ୍ବର ବିଧାନସଭା ଆସନ ପାଇଁ ବିଜେପି ପ୍ରାର୍ଥୀ କରିଛି।
ଜଗତସିଂହପୁରଃ ଆଜି ଓଡ଼ିଶାର ଜଳସମ୍ପଦ, ସୂଚନା ଓ ଲୋକସମ୍ପର୍କ ମନ୍ତ୍ରୀ ରଘୁନନ୍ଦନ ଦାସ ତିର୍ତ୍ତୋଲ ବ୍ଲକ ର ବନ୍ୟାଞ୍ଚଳ ପରିଦର୍ଶନ କରି ଗ୍ରାମବାସୀଙ୍କ ସହିତ କ୍ଷୟକ୍ଷତି ସମ୍ପର୍କରେ ଆଲୋଚନା କରିଛନ୍ତି।ମନ୍ତ୍ରୀଙ୍କ ସହିତ ଜଗତସିଂହପୁର ସାଂସଦ ଡା. ରାଜଶ୍ରୀ ମଲ୍ଲିକ ଓ ତିର୍ତ୍ତୋଲର ପୂର୍ବତନ ବିଧାୟକ ଦେବାଶିଷ ସାମନ୍ତରାୟ ପରିଦର୍ଶନ ସମୟରେ ଉପସ୍ଥିତ ରହି ଲୋକମାନଙ୍କ ସମସ୍ୟା ସମ୍ପର୍କରେ ପଚାରି ବୁଝିଥିଲେ।କ୍ରିଷ୍ଣାନନ୍ଦପୁର ଠାରେ ମନ୍ତ୍ରୀ ଶ୍ରୀ ଦାସ ପାଇକା ନଦୀବନ୍ଧ ଉନ୍ନୟନ ସମ୍ପର୍କରେ ସାଂସଦ, ପୂର୍ବତନ ବିଧାୟକ ଓ ଜଳସମ୍ପଦ ବିଭାଗୀୟ ଅଧିକାରୀ ମାନଙ୍କ ସହିତ ସମୀକ୍ଷା କରିଥିଲେ।ଏଥିସହିତ ଶଙ୍ଖେଶ୍ୱର ଗ୍ରାମ ପରିଦର୍ଶନ କରି ଲୋକଙ୍କ ସମସ୍ୟା ସମ୍ପର୍କରେ ପଚାରି ବୁଝିସାରିବା ପରେ ଶଙ୍ଖେଶ୍ୱର ସ୍ଥିତ ହନୁମାନ ମନ୍ଦିରରେ ସମସ୍ତେ ପ୍ରସାଦ ସେବନ କରିଥିଲେ। ଏଥିସହିତ ଉପରବେଳା ମନ୍ତ୍ରୀ ଓ ସାଂସଦ କଟରା ପଞ୍ଚାୟତ ଓ ପଟିଲୋ ପଞ୍ଚାୟତ ପରିଦର୍ଶନ କରି କ୍ଷୟକ୍ଷତି ଆକଳନ କରିଥିବା ଜଣାପଡିଛି।
ଆଜି ବିଜେଡିର ଦୁଇ ରାଜ୍ୟସଭା ସାଂସଦ ସସ୍ମିତ ପାତ୍ର ଏବଂ ଅମର ପଟ୍ଟନାୟକ ଶପଥ ନେଇଛନ୍ତି। ଉଭୟଙ୍କୁ ପଦ ଓ ଗୋପନୀୟତାର ଶପଥ ପାଠ କରାଇଥିଲେ ଉପରାଷ୍ଟ୍ରପତି ଭେଙ୍କେୟା ନାଇଡୁ। ସସ୍ମିତ ପାତ୍ର ଏବଂ ଅମର ପଟ୍ଟନାୟକ ନିଦ୍ବନ୍ଦରେ ରାଜ୍ୟସଭାକୁ ନିର୍ବାଚିତ ହୋଇଥିଲେ। ସସ୍ମିତ ବିଜେଡିର ମୁଖପାତ୍ର ଥିବା ବେଳେ ଅମର ଦଳର ଆଇଟି ସେଲର ମୁଖ୍ୟ ଭାବେ କାର୍ଯ୍ୟ କରୁଥିଲେ। ଚଳିତ ଥର ରାଜ୍ୟସଭାର ତିନୋଟି ଆସନ ଖାଲି ହୋଇଥିଲା। ଏହି ତିନୋଟି ଆସନରେ ବିଜେଡି ଦୁଇ ଜଣ ପ୍ରାର୍ଥୀ ଦେଇଥିବା ବେଳେ ବିଜେପି ଜଣେ ପ୍ରାର୍ଥୀ ଦେଇଥିଲା। ବିଜେପି ତରଫରୁ ପୂର୍ବତନ ଆଇଏଏସ ଅଫିସର ତଥା ପୂର୍ବତ୍ତନ ପ୍ରଧାନମନ୍ତ୍ରୀ ସ୍ବର୍ଗତ ଅଟଳ ବିହାରୀ ବାଜେପେୟୀଙ୍କ ବ୍ୟକ୍ତିଗତ ସଚିବ ଅଶ୍ବନୀ ବୈଷ୍ଣବ ପ୍ରାର୍ଥୀ କରିଥିଲା। ଅଶ୍ବନୀଙ୍କୁ ବିଜେଡି ସମର୍ଥନ କରିଥିଲା। ଫଳରେ ସେ ମଧ୍ୟ ଓଡିଶାରୁ ରାଜ୍ୟସଭାକୁ ନିର୍ବାଚିତ ହୋଇଛନ୍ତି। ସେ ପୂର୍ବରୁ ସାଂସଦ ଭାବେ ଶପଥ ନେଇ ସାରିଥିଲେ। ଶପଥ ନେବା ପରେ ସସ୍ମିତ କହିଛନ୍ତି ଯେ, ବର୍ତ୍ତମାନ ରାଜନୈତିକ କ୍ୟାରିୟରରେ ଏକ ନୂଆ ଇନିଂସ ଆରମ୍ଭ ହେଲା। ଓଡିଶାର ସମସ୍ୟା ରାଜ୍ୟସଭାରେ ଉପସ୍ଥାପନା କରି ଉନ୍ନତି କରିବା କାର୍ଯ୍ୟରେ ଲାଗିବି ବୋଲି ସସ୍ମିତ କହିଛନ୍ତି।
ଲୋକସଭା ରେ କୀର୍ତ୍ତନ ହୁଏନାହିଁ କି ନମାଜ ପାଠ ହୁଏନାହିଁ। ତଥାପି ଆମର ସାଂସଦମାନେ ଶପଥ ଗ୍ରହଣ କଲାବେଳେ "ଜୟ ଶ୍ରୀରାମ", "ଜୟ ମା କାଳୀ", "ଆଲ୍ଲା ହୁ ଆକବର" ଧ୍ବନୀ ଦେବାର ମାନେ କଣ? ଲୋକଙ୍କ ଦ୍ବାରା ନିର୍ବାଚିତ ହୋଇ ଦେଶର ସମ୍ବିଧାନ ଅନୁସାରେ ସମସ୍ତଙ୍କ ପାଇଁ ନ୍ୟାୟ କରିବାକୁ ଶପଥ ନେଉଥିବା ମାନ୍ୟବର ଲୋକସଭା ସଦସ୍ୟମାନେ ପରଷ୍ପରର ଧର୍ମକୁ ନେଇ ଲୋକସଭାରେ ଯେଉଁ ପ୍ରକାର ଆଚରଣ ପ୍ରଦର୍ଶନ କରିଛନ୍ତି, ତାହା ବୋଧହୁଏ ଆମ ଲୋକତନ୍ତ୍ର ଲାଗି ସବୁଠୁ ଲଜ୍ଯାକର ଦୃଶ୍ୟ ହୋଇ ରହିବ। ଦ୍ବିତୀୟ ଥର ଜିତିବା ପରେ ଭାରତୀୟ ଜନତା ପାର୍ଟି ଖୋଲାଖୋଲି ନିଜର ସାମ୍ପ୍ରଦାୟିକ ଚରିତ୍ରକୁ ଏଥର ସଂସଦ ଭିତରେ ଜାହିର କରୁଛି। ବିରୋଧୀ ଦଳର ସଦସ୍ୟ ଓ ସଂଖ୍ୟାଲଘୁ ବର୍ଗର ନିର୍ବାଚିତ ସଦସ୍ୟମାନଙ୍କୁ ଅତି ନିକୃଷ୍ଟ ଭାବରେ ଅପମାନିତ କରାଯାଉଛି।ବିରୋଧୀଙ୍କୁ ଚିଡାଇବା ଲାଗି "ଜୟ ଶ୍ରୀରାମ" ନାରା ଲଗାଯାଉଛି। "ଜୟ ଶ୍ରୀରାମ" ଆଜି ଆଉ ଏକ ଧାର୍ମିକ ଧ୍ୱନି ହୋଇ ରହିନାହିଁ। ରାଜନୈତିକ ପ୍ରତିଯୋଗୀଙ୍କୁ ଅପମାନିତ କରିବାଲାଗି ବିଜେପି ସଦସ୍ୟମାନେ "ଜୟ ଶ୍ରୀରାମ" ଧ୍ବନିର ଦୁର୍ବ୍ୟବହାର କରୁଛନ୍ତି। ପ୍ରଥମତଃ ସମ୍ବିଧାନର ଶପଥ ନେଉଥିବା ଆମର ଲୋକପ୍ରତିନିଧି ମାନେ ନିଜର ଧାର୍ମିକ ପରିଚୟକୁ ସଂସଦ ଗୃହ ବାହାରେ ଛାଡି ଆସିବା କଥା। ସମ୍ବିଧାନ ଓ ଆଇନର ଶାସନରେ ଆପଣ ସାରା ଭାରତର ପ୍ରତିନିଧି। ଗଣତନ୍ତ୍ରର ଏଇ ସାଧାରଣ ଶିଷ୍ଟାଚାର ବୋଧହୁଏ ଶାସକ ଦଳଠାରୁ ଆଶା କରିବା ବୃଥା!
ଶପଥ ଗ୍ରହଣ ସମୟରେ ବିଜେପି ସଦସ୍ୟମାନେ ଉଦ୍ଦେଶ୍ୟମୂଳକ ଭାବରେ ବିରୋଧୀଙ୍କୁ ଅପମାନିତ କରୁଥିବାର ଦୃଶ୍ୟ, ଆମର ଗଣତନ୍ତ୍ର ଲାଗି ଏକ ଭୟଙ୍କର କଳାଦିନର ସଙ୍କେତ ଦେଉଛି। ପ୍ରଧାନମନ୍ତ୍ରୀ ସମ୍ବିଧାନ ଆଗରେ ମୁଣ୍ଡିଆ ମାରୁଥିବାବେଳେ ତାଙ୍କ ଦଳର ପ୍ରତିନିଧିମାନେ ସମ୍ବିଧାନ ଦ୍ବାରା ପ୍ରତିଷ୍ଠିତ ଆମର ସଂସଦୀୟ ପରମ୍ପରାକୁ ପଦାଘାତ କରୁଛନ୍ତି। ସଂସଦର ଅନ୍ୟତମ ବରିଷ୍ଠ ସଦସ୍ୟା ତଥା କଂଗ୍ରେସର ପୂର୍ବତନ ଅଧ୍ୟକ୍ଷା ଶ୍ରୀମତୀ ସୋନିଆ ଗାନ୍ଧୀ ଶପଥ ଗ୍ରହଣ କରିବା ସମୟରେ ଶାସକ ଦଳର ଆଚରଣ ଅତ୍ୟନ୍ତ ଲଜ୍ଜାଜନକ ରହିଥିଲା। ଲୋକସଭାର ଶପଥ ଗ୍ରହଣ ଉତ୍ସବ ଏକ ସୌହାର୍ଦ୍ଦ୍ୟ ଓ ସଦ୍ଭାବନାମୂଳକ ପରିବେଶରେ ଯଦି ହୋଇ ପାରୁନାହିଁ, ତାହେଲେ ଆଗାମୀ ଦିନରେ ଲୋକସଭା କେମିତି ଚାଲିବ, ତାର ସ୍ପଷ୍ଟ ସଙ୍କେତ ଏଥିରୁ ମିଳିଯାଉଛି।
ଏହି ପୃଷ୍ଠଭୂମିରେ ଆଜି ଆମଲାଗି ସବୁଠୁ ଚିନ୍ତାର ବିଷୟ ହେଉଛି, ଧାର୍ମିକତାର ଆଧାରରେ ଆମେ ସତରେ ବିଭାଜିତ ହୋଇ ସାରିଛୁ କି? ଦେଶର ଶାସକ ଦଳ ନିଜକୁ ହିନ୍ଦୁ ମାନଙ୍କର ପ୍ରତିନିଧି ବୋଲି ଖୋଲାଖୋଲି ଘୋଷଣା କରିବା ଓ ବିରୋଧୀଙ୍କୁ ସଙ୍ଖ୍ୟାଲଘୁଙ୍କ ସମର୍ଥକ ବୋଲି କହିବାର ପ୍ରକ୍ରିୟାରୁ ଏକଥା ତ ସ୍ପଷ୍ଟ ହୋଇ ଯାଉଛି। ଲୋକସଭା ଭିତରେ ତୃଣମୂଳ ଓ ବିଜେପି ମଧ୍ୟରେ ଯେଉଁ ଯୁଦ୍ଧ ଦେଖିବାକୁ ମିଳିଥିଲା, ସେଥିରେ ହିନ୍ଦୁ ଧର୍ମ ଭିତରେ ମଧ୍ୟ ବିଭାଜନର ଏକ ଭୟଙ୍କର ଆଭାସ ମିଳୁଥିଲା। ବିଜେପିର "ଜୟ ଶ୍ରୀରାମ" ନାରା କୁ ଖର୍ବ କରିବାକୁ ତୃଣମୂଳ ସଦସ୍ୟମାନେ "ଜୟ ମା କାଳୀ" ନାରା ଦେଇଥିଲେ। ଇତିହାସରେ ଏକଦା ଶୈବ ଓ ବୈଷ୍ଣବମାନଙ୍କ ଭିତରେ ଯେଉଁ ରକ୍ତାକ୍ତ ସଂଘର୍ଷ ଘଟିଥିଲା, ତାହାର ପୁରାବୃତ୍ତିର ଏ ସୂଚନା ନୁହେଁ ତ!
ଆମେ ଯେଉଁମାନେ ୧୯୮୯ ମସିହାରୁ ଲୋକସଭା ବିତର୍କ ଓ ଲୋକସଭାର କାର୍ୟକ୍ରମ ଦେଖି ଆସୁଛୁ, ଆମ ଲାଗି ଏହି ଲୋକସଭାର ପ୍ରଥମ ଅଧିବେଶନ ସବୁଠୁ ବେଶୀ ଅପମାନଜନକ ଓ ଚିନ୍ତାଜନକ। ଧାର୍ମିକ ଉନ୍ମାଦର ଏତେ ବେଶୀ ଭୟଙ୍କର ପ୍ରଦର୍ଶନ କେବେ ବି କୌଣସି ଲୋକସଭାରେ ଦେଖିବାକୁ ମିଳିନଥିଲା। ଧାର୍ମିକ ପରିଚୟ ଆଧାରରେ ସଭ୍ୟମାନେ ପରସ୍ପରକୁ ଆକ୍ଷେପ ପ୍ରତିଆକ୍ଷେପ କରିବାରେ, ସାମାନ୍ୟତମ ଲଜା ଅନୁଭବ କରୁନାହାନ୍ତି। ଆମ ଲୋକ ପ୍ରତିନିଧିଙ୍କ ଆଚରଣରୁ ଯାହା ମନେହେଉଛି, ଆମେ ବୋଧହୁଏ ଏକ ଭୟଙ୍କର ସାଂସ୍କୃତିକ ବିଭାଜନ ଆଡକୁ ମୁହାଁଉଛୁ। ଭାରତୀୟ ନାଗରିକ ଓ ସମ୍ବିଧାନର ଅନୁରକ୍ତ ପ୍ରତିନିଧି ଅପେକ୍ଷା ନିଜ ନିଜର ଧାର୍ମିକ ପରିଚୟକୁ ନେଇ ସଭ୍ୟମାନେ ଅତ୍ୟନ୍ତ ନିକୃଷ୍ଟ ଆଚରଣ ପ୍ରଦର୍ଶନ କରୁଛନ୍ତି। ଶାସକ ଦଳର ପ୍ରରୋଚନାରେ ଏବେ ଲୋକସଭା ଧର୍ମସଭା ପରି ଲାଗୁଛି। ଏକବିଂଶ ଶତାବ୍ଦୀରେ ପୃଥିବୀର ସର୍ବ ବୃହତ ଗାଣତାନ୍ତ୍ରିକ ରାଷ୍ଟ୍ର ଧାର୍ମିକ ଉନ୍ମାଦନାର ରାଷ୍ଟ୍ର ପରି ଦୃଶ୍ୟମାନ ହେବା, ଗଭୀର କ୍ଷୋଭ ଓ ଚିନ୍ତାର ବିଷୟ।
ବିଜେପିର କେନ୍ଦ୍ରାପଡା ସାଂସଦ ପ୍ରାର୍ଥୀ ବୈଜୟନ୍ତ ପଣ୍ଡା ପ୍ରଚାର ବନ୍ଦ ବେଳେ ତାଙ୍କ ପାରିବାରିକ ମାଲିକାନାରେ ଥିବା ନ୍ୟୁଜ ଚ୍ୟାନେଲ ଓଟିଭି ବେଆଇନି ଭାବେ ପ୍ରଚାର କରୁଛି। ଏପରି ଅଭିଯୋଗ ଓଡିଶା ମୁଖ୍ୟ ନିର୍ବାଚନ ଅଧିକାରୀଙ୍କ ନିକଟରେ କରିଛି ବିଜୁ ଜନତା ଦଳ। ଲିଖିତ ଭାବେ ବିଜେଡି କହିଛି ଯେ, ବର୍ତ୍ତମାନ ନିର୍ବାଚନ କମିଶନରଙ୍କ ନିୟମ ଅନୁସାରେ ପ୍ରଚାର ବନ୍ଦ ରହିଛି। ହେଲେ କେନ୍ଦ୍ରାପଡା ଲୋକସଭା ଆସନରେ ବୈଜୟନ୍ତଙ୍କ ପାରିବାରିକ ମାଲିକାନାରେ ଥିବା ଓଟିଭି ନ୍ୟୁଜ ଚ୍ୟାନେଲର ୧୦ ରୁ ୧୨ ଜଣ କର୍ମଚାରୀ ସେଠାରେ ପ୍ରଚାର କରୁଛନ୍ତି। ଖବର ପ୍ରସାରଣ ନାମରେ ଏମାନେ ଭୋଟରମାନଙ୍କୁ ବୈଜୟନ୍ତ ପଣ୍ଡାଙ୍କୁ ଭୋଟ ଦେବା ପାଇଁ ପ୍ରବର୍ତ୍ତାଉଥିବା ଅଭିଯୋଗ କରାଯାଇଛି। ଏପରିକି ବୈଜୟନ୍ତଙ୍କ ସଂପର୍କରେ ଓଟିଭି ବାରମ୍ବାର ଖବର ପ୍ରସାରଣ କରୁଛି ବୋଲି ବିଜେଡି ଅଭିଯୋଗ କରିଛି। ଏପରିକି ଓଟିଭିର ସାମ୍ବାଦିକ ମନୋରଂଜନ ଯୋଶୀ ଭୋଟରମାନଙ୍କୁ ବୈଜୟନ୍ତଙ୍କୁ ଭୋଟ ଦିଅନ୍ତୁ ବୋଲି ମତାଉଥିବାର ଦଳ ଅଭିଯୋଗ କରିଛି। ଏସଂପର୍କରେ ଦଳ ତରଫରୁ ଏକ ଭିଡିଓ ଫାଇଲ ପ୍ରମାଣ ସ୍ବରୂପ ମୁଖ୍ୟ ନିର୍ବାଚନ ଅଧିକାରୀଙ୍କୁ ପ୍ରଦାନ କରାଯାଇଛି। ଗତକାଲି ରାତିରେ ଦଳ ତରଫରୁ ଆଉ ଏକ ଅଭିଯୋଗ ମଧ୍ୟ କରାଯାଇଥିଲା। ଦଳ ଅଭିଯୋଗ କରିଥିଲା ଯେ, ପ୍ରଚାର ବନ୍ଦ ଥିବା ବେଳେ ବୈଜୟନ୍ତଙ୍କୁ ଭୋଟ ଦିଅନ୍ତୁ ବୋଲି ଏକ ନିର୍ଦ୍ଦିଷ୍ଠ ମୋବାଇଲ ନମ୍ବରରୁ ଭଏସ ମେସେଜ ମାଧ୍ୟମରେ ପ୍ରଚାର କରାଯାଉଥିଲା। ଦଳ ତରଫରୁ ସସ୍ମିତ ପାତ୍ର, ଲେନିନ ମହାନ୍ତି ଏବଂ ସୁଲତା ଦେଓ ସିଇଓଙ୍କୁ ଭେଟି ଲିଖିତ ଭାବେ ଅଭିଯୋଗ କରିଛନ୍ତି।
(ମୋବାଇଲରେ ଖବର ଜାଣିବା ପାଇଁ ଡାଉନଲୋଡ କରନ୍ତୁ SANKHIPTA ଆପ, ଏହାପରେ ସ୍କ୍ରିନକୁ ଘଷିଘଷି ପଢନ୍ତୁ ନୂଆ ନୂଆ ଖବର)
